
住讜讻讛 讻讛 注"讗 - 驻讬专讜砖 砖讟讬讬谞讝诇抓

讗诇讗 专拽 讘砖讟讞 砖诇 讘讬转 住讗转讬诐 砖讝讛讜 讛砖讬注讜专 讘讜 讛转讬专讜 讞讻诪讬诐 讗转 讛讟诇讟讜诇 讘诪拽讜诐 砖讬砖 诇讜 诪讞讬爪讜转 讗讘诇 诇讗 讛讜拽祝 诪转讞讬诇讛 诇讚讜专 讘讜 (讻诪讬讚转 讞爪专 讛诪砖讻谉). 讜讛专讬 讗诐 拽砖专 讗转 讛谞讜祝 注讚 砖讗讬谞谞讜 谞注, 讗诐 讻谉 讛专讬 讝讜 诪讞讬爪讛 讙诪讜专讛 讜讬讜转专 讛讟诇讟讜诇 讗讬驻讜讗 转讞转 讻讜诇讜!


讜诪砖讬讘讬诐: 诪砖讜诐 讚讛讜讬 [砖讛讜讗] 讗讬诇谉 讝讛 讘讻诇 讗讜驻谉 讚讬专讛 砖转砖诪讬砖讬讛 诇讗讜讬专 讘诇讘讚, 砖讛专讬 讗讬谉 讝讜 讚讬专讛 诪诪砖 诇讚讜专 讘转讜讻讛 讜谞注砖转讛 专拽 诇爪讜专讱 讛讞诇诇 (讗讜讬专) 砖诪讞讜抓 诇讛, 讻讙讜谉 诇爪讜专讱 砖诪讬专讛, 讜讻诇 讚讬专讛 砖转砖诪讬砖讬讛 诇讗讜讬专 讗讬谉 诪讟诇讟诇讬谉 讘讜 讗诇讗 住讗转讬诐, 砖讗讬谞讜 讞砖讜讘 讻讚讬专讛 讙诪讜专讛.


转讗 砖诪注 [讘讜讗 讜砖诪注] 专讗讬讛 诪诪拽讜诐 讗讞专: 砖讘转 讘转诇 砖讛讜讗 讙讘讜讛 注砖专讛 讟驻讞讬诐 诪谉 讛砖讟讞 砖住讘讬讘 诇讜, 讜砖讟讞讜 讛讜讗 诪讗专讘注 讗诪讜转 注讚 讘讬转 住讗转讬诐, 讜讻谉 讗诐 砖讘转 讘谞拽注 (砖拽注, 诪拽讜诐 注诪讜拽) 砖讛讜讗 注诪讜拽 注砖专讛 讟驻讞讬诐 诪住讘讬讘转讜, 讜砖讟讞讜 讛讜讗 诪讗专讘注 讗诪讜转 注讚 讘讬转 住讗转讬诐, 讜讻谉 讗诐 讛讬讛 讘诪拽讜诐 砖讬砖 讘讜 拽诪讛 拽爪讜专讛 讜砖讬讘讜诇讜转 (砖讘讜诇讬诐) 诪拽讬驻讜转 讗讜转讛 讜讛谉 讘讙讜讘讛 注砖专讛 讟驻讞讬诐 鈥� 讛专讬 讝讛 讻诪拽讜诐 讚讬专讛 讜诪讛诇讱 讗转 讻讜诇讛 讜注讜讚 讞讜爪讛 诇讛 讗诇驻讬诐 讗诪讛 讻转讞讜诐 砖讘转 讜诪砖诪注 砖讛砖讬讘讜诇讬诐 诪砖诪砖讜转 讻诪讞讬爪讛 讗祝 注诇 讙讘 讚讗讝讬诇 讜讗转讬 [讗祝 注诇 驻讬 砖讛讜诇讱 讜讘讗] 讘专讜讞! 讜讚讜讞讬诐: 讛转诐 谞诪讬 讚注讘讬讚 诇讬讛 讘讛讜爪讗 讜讚驻谞讗 [砖诐 讙诐 讻谉 诪讚讜讘专 砖注砖讛 讗转 讛砖讬讘讜诇讬诐 拽砖讜专讜转 讝讜 诇讝讜 讘注诇讬 讚拽诇 讜讚驻谞讛] 讜讛谉 讗讬驻讜讗 诪讞讬爪讛 讙诪讜专讛.


讗 诪砖谞讛 砖诇讜讞讬 诪爪讜讛 讛讛讜诇讻讬诐 诪诪拽讜诐 诇诪拽讜诐 诇爪讜专讱 诪爪讜讛 鈥� 驻讟讜专讬谉 诪谉 讛住讜讻讛. 讞讜诇讬谉 讜诪砖诪砖讬讛谉 (讛诪讟驻诇讬诐 讘讛诐) 鈥� 驻讟讜专讬谉 诪谉 讛住讜讻讛. 讜讻诇 讗讚诐 讗讜讻诇讬谉 讜砖讜转讬谉 讗专注讬 住注讜讚讛 砖讗讬谞讛 砖诇 拽讘注 讞讜抓 诇住讜讻讛.


讘 讙诪专讗 讜砖讜讗诇讬诐: 诪谞讗 讛谞讬 诪讬诇讬 [诪谞讬讬谉 讚讘专讬诐 讗诇讛] 砖讛注讜住拽 讘诪爪讜讛 驻讟讜专 诪诪爪讜转 住讜讻讛? 讚转谞讜 专讘谞谉 [砖砖谞讜 讞讻诪讬诐] 讘讘专讬讬转讗; 谞讗诪专 讘转讜专讛 讻讬 讬砖 诇拽专讜讗 拽专讬讗转 砖诪注 "讘砖讘转讱 讘讘讬转讱 讜讘诇讻转讱 讘讚专讱 讜讘砖讻讘讱 讜讘拽讜诪讱" (讚讘专讬诐 讜, 讝). 讜讚讜专砖讬诐: "讘砖讘转讱 讘讘讬转讱" 鈥� 驻专讟 诇注讜住拽 讘诪爪讜讛 砖讗讬谞讜 讬讜砖讘 讘讘讬转讜, "讜讘诇讻转讱 讘讚专讱" 鈥� 驻专讟 诇讞转谉 砖讛讜讗 讟专讜讚 讘诪爪讜转讜 讜讗讬谞讜 讛讜诇讱 讘讚专讻讬诐. 诪讻讗谉 讗诪专讜: 讛讻讜谞住 (讛谞讜砖讗) 讗转 讛讘转讜诇讛 鈥� 驻讟讜专 诪拽专讬讗转 砖诪注 讘诇讬诇讛 讛专讗砖讜谉 诇谞讬砖讜讗讬讜, 讜讛讻讜谞住 讗转 讛讗诇诪谞讛 鈥� 讞讬讬讘.


讜砖讜讗诇讬诐: 诪讗讬 诪砖诪注 [诪讛, 讻讬爪讚 诪砖诪注] 诪转讜讱 讛驻住讜拽 讛诇讻讜转 讗诇讛? 讗诪专 专讘 讛讜谞讗: "讘讚专讱" 诪砖诪注讜 讻讚专讱, 诪讛 讚专讱 砖讗讚诐 讛讜诇讱 讘讛 住转诐 讛讬讗 注谞讬谉 砖诇 专砖讜转, 讗祝 讻诇 讛注讜住拽 讘注谞讬讬谞讬 专砖讜转, 诇讗驻讜拽讬 讛讗讬 [诇讛讜爪讬讗 讗转 讝讛] 讛讞转谉 砖讘诪爪讜讛 讛讜讗 注住讜拽.


讜转讜讛讬诐: 讛诇讗 谞讗诪专 讘讻转讜讘 讘诇砖讜谉 住转诪讬转 "讘讚专讱", 诪讬 诇讗 注住拽讬谞谉 讚拽讗讝讬诇 [讛讗诐 讗讬谉 讗谞讜 注讜住拽讬诐 讙诐 讻谉 讘诪讬 砖讛讜诇讱] 诇讚讘专 诪爪讜讛 讜拽讗 讗诪专 专讞诪谞讗 诇讬拽专讬 [讜讗诪专讛 讛转讜专讛 砖讬拽专讗]! 讜讚讜讞讬诐: 讗诐 讻谉 诇讬诪讗 拽专讗 [砖讬讗诪专 讛讻转讜讘] "讘砖讘转 讜讘诇讻转", 诪讗讬 [诪讛] 诪砖诪注讜转 讛讛讚讙砖讛 "讘砖讘转讱" "讜讘诇讻转讱", 诇讜诪专: 讘诇讻转 (讘讛诇讬讻讛) 讚讬讚讱 [砖诇讱] 讛讜讗 讚诪讞讬讬讘转 [砖讗转讛 讞讬讬讘] 讛讗 讘诇讻转 讚诪爪讜讛 驻讟讬专转 [讛专讬 讘讛诇讬讻讛 砖诇 诪爪讜讛 驻讟讜专 讗转讛].


讜砖讜讗诇讬诐: 讗诐 讛讜讗 谞驻讟专 诪砖讜诐 砖讛讜讗 注住讜拽 讘诪爪讜讛, 讗讬 讛讻讬 [讗诐 讻讱] 讗驻讬诇讜 讻讜谞住 讗转 讛讗诇诪谞讛 谞诪讬 [讙诐 讻谉] 讛专讬 诪拽讬讬诐 讛讜讗 讗讜转讛 诪爪讜讛, 讜诪讚讜注 讞讬讬讘 讛讜讗 讘拽专讬讗转 砖诪注? 讜诪砖讬讘讬诐: 讻讜谞住 讗转 讛讘转讜诇讛 讟专讬讚 [讟专讜讚] 讘诪讞砖讘讛 讜讘讚讗讙讛 砖诪讗 诇讗 转诪爪讗 讘转讜诇讛, 讜诇讻谉 讗讬谉 讚注转讜 驻谞讜讬讛 诇讻讜讜谉 讘拽专讬讗转 砖诪注, 讗讘诇 讛讻讜谞住 讗转 讛讗诇诪谞讛 诇讗 讟专讬讚 [讟专讜讚] 讘讻讱.


讜转讜讛讬诐: 讜讻诇 讛讬讻讗 讚讟专讬讚, 讛讻讬 谞诪讬 [讜讻讬 讻诇 诪讬 砖讛讜讗 诪讜讟专讚 讘讚讘专 讻讱 讙诐 讻谉] 转讗诪专 砖讛讜讗 驻讟讜专?! 讗诇讗 诪注转讛 诪讬 砖讟讘注讛 住驻讬谞转讜 讘讬诐 讚讟专讬讚 [砖讛讜讗 讟专讜讚 讜诪讜讚讗讙], 讛讻讬 谞诪讬 [讻讱 讙诐 讻谉] 转讗诪专 砖讛讜讗 驻讟讜专?! 讜讻讬 转讬诪讗 讛讻讬 谞诪讬 [讜讗诐 转讗诪专 讻讱 讛讜讗 讙诐 讻谉], 砖讗讻谉 讛讜讗 驻讟讜专 讜讛讗诪专 [讜讛专讬 讗诪专] 专' 讗讘讗 讘专 讝讘讚讗 讗诪专 专讘: 讗讘诇 讞讬讬讘 讘讻诇 讛诪爪讜转 讛讗诪讜专讜转 讘转讜专讛 讞讜抓 诪讛谞讞转 转驻诇讬谉, 砖讛专讬 谞讗诪专 讘讛谉 "驻讗专" 讜讗讬谉 专讗讜讬 诇讗讘诇 诇驻讗专 注爪诪讜. 诪砖诪注 砖讗驻讬诇讜 讗讘诇 讛诪讜讚讗讙 讜讟专讜讚 讘讗讘诇讜, 讞讬讬讘 讘拽专讬讗转 砖诪注!


讜讚讜讞讬诐: 讗讬谉 诇讛砖讜讜转, 讻讬 讛讻讗 [讻讗谉] 讘讞转谉 讟专讬讚 [讟专讜讚, 诪讜讚讗讙] 讟讬专讚讗 砖诇 诪爪讜讛, 砖讛讜讗 注讜诪讚 诇注砖讜转, 讛转诐 讘诪讬 砖讟讘注讛 住驻讬谞转讜 讟专讬讚 [讟专讜讚, 诪讜讚讗讙] 讟专讚讗 砖诇 专砖讜转, 砖讛专讬 讗讬谞讜 讞讬讬讘 诇讚讗讜讙 注诇 讻讱, 讜诇讻谉 讗讬谞讜 谞驻讟专 诪谉 讛诪爪讜讜讛.


讙 讜砖讜讗诇讬诐: 讜讚讬谉 讝讛 砖讛注讜住拽 讘诪爪讜讛 驻讟讜专 诪谉 讛诪爪讜讛 诪讛讻讗 谞驻拽讗 [诪讻讗谉 讬讜爪讗, 谞诇诪讚] 讛讚讘专? 讜讛专讬 诪讛转诐 谞驻拽讗 [诪砖诐 诪诪拽讜专 讗讞专 讬讜爪讗] 讚转谞讬讗 [砖讻谉 砖谞讬谞讜 讘讘专讬讬转讗], 谞讗诪专: "讜讬讛讬 讗谞砖讬诐 讗砖专 讛讬讜 讟诪讗讬诐 诇谞驻砖 讗讚诐 讜诇讗 讬讻诇讜 诇注砖讜转 讛驻住讞 讘讬讜诐 讛讛讜讗" (讘诪讚讘专 讟, 讜). 诇驻谞讬 砖讗谞讜 诪住讬讬诪讬诐 讗转 讛讚讬讜谉 砖讜讗诇讬诐 讗谞讜 砖讗诇讛 诇讛讘讛专讛: 讗讜转诐 讗谞砖讬诐 砖谞讟诪讗讜 诇诪转 诪讬 讛讬讜? 讜诪砖讬讘讬诐: 谞讜砖讗讬 讗专讜谞讜 砖诇 讬讜住祝 砖讛诇讱 注诪诐 讘诪讚讘专 讛讬讜, 讗诇讜 讚讘专讬 专' 讬讜住讬 讛讙诇讬诇讬.

